Szöveg © Király Anikó, 2025

Borító © Király Anikó, 2025

All rights reserved.

Kiadta a Menő Könyvek, amely a Manó Könyvek Kiadó Kft. imprint kiadója. Kiadónk az 1795-ben alapított Magyar Könyvkiadók és Könyvterjesztők Egyesülésének tagja. 2025

1086 Budapest, Dankó utca 4–8.

www.menokonyvek.hu

Felelős kiadó: Kolosi Beáta ügyvezető igazgató.

Minden jog fenntartva.

Felelős szerkesztő: Csapody Kinga

Olvasószerkesztő: Dér Adrienn

Műszaki vezető: Baranyai Zsuzsanna

Elektronikus verzió: eKönyv Magyarország Kft.

www.ekonyv.hu

ISBN 978-963-584-751-8

TARTALOM

Ami eddig történt

I. Ordasvermi altató

II. Békefi Lantos, gondolatszövő és illusztrátor

III. Halottlátó nagymamák és szárnyasok

IV. Barátom, az akasztott betyár

V. Aminata reminisci

VI. Vadászat

VII. Bécsi szelet

VIII. A sárga ruhás vizelő hölgy

IX. A védtelen öcs és az aggodalmaskodó báty

X. Ifjabb dr. Rátóti „Iszonytató” Ignác

XI. Az anyamedve és a táltos

XII. A bizonytalan jövő és az elvesztegetett múlt

XIII. Rebeka, az enyingi lidérc

XIV. Várja önöket a Duna angyala!

AMI EDDIG TÖRTÉNT

1898-ban járunk. Az Osztrák–Magyar Monarchia határain belül létezik egy hivatal, amelynek a feladata, hogy ellenőrizze az országban élő természetfeletti lényeket. Ez a Természetfeletti Hivatal, élén Fausztusz Mihály gróffal. Mihály nyaka körül szorul a hurok, mivel ismét megjelent az Éjféli Rémmondó, egy rémtörténetekkel teli lap. Ferenc József attól tart, hogy a Rémmondó leleplezi a szigorú titokban tartott természetfelettit, ezért utasítja a grófot, hogy mindenképpen találja meg a szerzőt. Amennyiben nem tesz eleget utasításának, Mihályt felmenti tisztje alól, ami nem csupán azzal járna, hogy visszaadja a hivatal igazgatói által viselt Fausztusz medált, de a gróf és az egész családja halálát is jelentené. Mindemellett az Ördöghullám nevű cirkuszhajót is fel kell kutatnia, mivel sejtéseik szerint ellenőrizetlen lények lakják, és amely városban kiköt a gőzös, ott lopások sorozata veszi kezdetét.

Ezek után megismerjük Lőrinczi Hedviget. A váczi lány minden álma, hogy rémtörténeteivel bekerülhessen a Váczi Remete című irodalmi lapba. Ennek több akadálya is van: először is lány, és mint olyan, nem illendő rémisztő történeteket írnia, másrészt a Sarlatánként elhíresült nagyanyja híre az ő életét is beárnyékolja: mielőtt az asszony eltűnt volna, szellemidéző szeánszokat tartott, ezekből keresett pénzt.

Hedvig férfiruhába bújva érkezik meg a szerkesztőségbe, miközben a Rémmondó legújabb számát bújja, és már majdnem a Remete szerzője lesz, amikor megjelenik Bognár János, Hedvig elszánt, többszörösen kikosarazott kérője.

Mivel a férfi tehetős apja pénzeli az irodalmi lapot, felajánlja Hedvignek, hogy amennyiben hozzámegy, akkor élete végéig anyagi biztonságban lesz, és írhat a Váczi Remetébe. Hedvig inkább leleplezi magát Gerle Sándor, a lap főszerkesztője előtt. Ezzel a tettével azonban magára haragítja fotográfus apját, aki a bécsi Theresia Intézetbe küldi, hogy úrihölgyet faragjanak belőle. Csak azért sikerül bejuttatnia a lányt, mert ott dolgozik a testvére, Jozefina.

Vácz után a piliscsabai Varjúfészekbe érkezünk, a Fausztusz család otthonába. Fausztusz Levente a rejtélyes betegséggel küszködő édesanyja, Krisztina miatt aggódik. Valójában Krisztinának kellene vezetnie a hivatalt, ám mivel alig bír lábra állni, a férje vette át a helyét. Leventét gyerekkora óta a T. H. igazgatói posztjára készítették fel, a fiút azonban sokkal inkább leköti a gyógynövénygyűjteménye, a család szobalánya, Veronika iránt táplált gyengéd érzései, és a varjú, Morgána, ami némi szalonna reményében gyakorta meglátogatja Leventét.

Mindeközben Levente húgára, Lilire a Fausztusz másodszülöttek sorsa várt, mégpedig az, hogy megházasodjon és utódokat szüljön. Ő azonban szívesebben lépett volna Levente helyébe, hogy idővel átvegye a hivatal vezetését. A két testvér, noha sokban különböztek egymástól, igazán közel álltak, olyannyira, hogy Levente segített Lilinek megtalálni Grigorijt, a domovojt. Az őrzőszellemet Marek, a Fausztusz-birtok nemrégiben elhunyt istállómestere hagyta hátra. A két testvér végül megegyezik arról, hogy Grigorijt titokban tartják a szüleik előtt, és visszamennek a Varjúfészekbe, ahol a Bécsből hazatérő apjuk tiszteletére vacsorát rendeznek.

Csakhogy Fausztusz gróf lekési a vacsorát. Éjjel érkezik meg. Levente a Varjúfészek könyvtárában talál rá. Mihály nem mondja el a fiának, milyen ultimátumot kapott a császártól, de megmutatja neki az Éjféli Rémmondó legújabb számát. A lapban Levente egy érdekes írásra bukkan. Az Ördöghullám fedélzetén lép fel a Duna angyala, akinek a könnye állítólag gyógyír mindenfajta betegségre. Noha az apja butaságnak tartja, Levente nem tudja kiverni a fejéből. Felveti apjának, hogy a könnyekkel talán meggyógyíthatnák Krisztinát, de a férfi hallani sem akar róla.

A Varjúfészekbe igyekszik Garami András, a T. H. katonáinak parancsnoka és Fausztusz gróf mostohabátyja. Ő mentette meg Mihály életét, amikor az még gyerek volt. Párkánynál húzta ki a Dunából. Sokáig a folyó menti városban éltek, de aztán találkoztak a Fausztusz lányokkal, Krisztinával és Amáliával. Míg Mihály Krisztina férje lett, addig András beleszeretett Amáliába, csakhogy a nő házas volt, ráadásul később a közös gyermekük, Fausztusz Barnabás végzett vele. Halálának pontos körülményeit csupán Amália férje, Gyöngyös Nándor ismerte, de ő a gyilkosság után tébolydába került, a gyilkos Barnabás pedig az Ordasverembe, ahová a természetfeletti árva gyerekeket száműzték.

Noha András jelenlegi feladata az, hogy felkutassa azt a nyomdát, ahol a Rémmondót nyomtatják, a férfi egyre csak Amália halálára gondol.

Mindeközben Hedviget a mostohabátyja, Kővágó Imre kíséri el a bécsi intézetbe. Imre morózus természetén nem sokat javít az arcán éktelenkedő sebhely, amit egy vadászat során szerzett. Leterített egy barna medvét, amely most kitömött formában Ferenc József hofburgi irodáját díszíti. A férfi húga erről semmit sem tud, ahogy arról sem, hogy Imre a T. H. katonája.

Levente, mivel az apja nem engedte, hogy a Duna angyala után menjen, kénytelen elvégezni a rábízott feladatot: vért kell vinnie Danténak, a hivatalban láncon tartott vámpírnak. Dante a Szent Adalbert bestiáriumának írnoka. Ebben a könyvben jegyzik a monarchiában élő természetfeletti lényeket. Dante jó barátja Leventének, ám a beszélgetésüket megszakítja, hogy Kővágó hadnagy bevisz a hivatalba egy Demetria nevű bőrváltót. A nőt már hetek óta követi, mivel több embert is megölt. Állítása szerint azért, hogy a fiát, Balázst védje, de a fiú elmenekült a hivatal katonái elől. Demetria megkapja a T. H. billogát, utána börtönbe viszik. Levente még beszél Dantéval. Kiderül, hogy a vérszívó és Lili egy párt alkotnak, és egy árnylény, a Bell névre hallgató patkány segítségével tartják a kapcsolatot. Mielőtt Levente távozna a hivatalból, a vérszívó még elmondja neki, hogy az édesanyja nem csupán beteg, de már haldoklik.

Gyöngyös Nándor, a meggyilkolt Fausztusz Amália férje, a budapesti tébolydában tölti napjait. Elképzelése sincs arról, kicsoda, vagy éppen kicsoda volt egykoron, egyetlen, titokzatos látogatója viszont mindent tud róla. A nő meg akarja szerezni a bestiáriumot, hogy véghez vigye Nándor régi tervét.

Fausztuszék ünnepi vacsorát tartanak, megünneplendő Kővágó hadnagy és Lili eljegyzését. Lili nem repes az örömtől, de a kissé jobb színben lévő anyja kedvéért nem harcol a kötelessége ellen, és elfogadja a jegygyűrűt. A vacsorán Kővágó hadnagy bejelenti, hogy Demetriánál talált egy jegyet az Ördöghullámra, ráadásul különös gyilkosságok történnek a monarchiában: a tébolydánál is találtak egy halottat, és a Dunából is kihúztak egy testet Bécs környékén. Noha aggasztóak a gyilkosságok, Fausztusz gróf, mivel félti a családját, úgy dönt, továbbra is a császár rájuk bízott feladatát kell elvégezniük. Így Imrét az Ördöghullám után küldi, András pedig a Rémmondó nyomába ered. Krisztina nem ért egyet a férje döntésével, de mivel ismét rosszabbra fordul az állapota, nem tudja meggyőzni őt a saját igazáról. Levente viszont eldönti, hogy mindenképpen meg kell szereznie a Duna angyalának könnyeit.

A fiú azonban hiába reménykedik, a Duna angyala valójában egy egyszerű lány, aki hattyútollból készült szárnyakkal téveszti meg az embereket az Ördöghullám előadásai alatt.

Az Ördöghullámon dolgozik Félszemű is. A fiú jegyeket árul a gőzösre, ám az egyik este, amikor a hajó szakácsával kimenőt kap, felbukkan egy rémisztő szörny, aki megöli Félszemű társát. A gyilkos jelentős pénzösszegért cserébe megveszi Félszemű hallgatását és egy jegyet a gőzösre.

Levente, mielőtt elszökne a Varjúfészekből, megcsókolja Veronikát, a szobalányt, és levelet hagy a húgának.

Lili eközben a ház tornyában időzik. A sorsán töpreng, amikor meghallja az apja és a nagybátyja beszélgetését. Kiderül, hogy a fiatal Fausztusz lány egy váltott gyermek, vagyis nem Krisztina a valódi édesanyja, ahogy Mihály sem az édesapja. Ezen felfedezés után Lili is szökésre adja a fejét, hiszen miért teljesítené egy Fausztusz kötelességét, ha ő maga nem is volt Fausztusz? Mielőtt maga mögött hagyná az otthonát, ellopja a szülei szobájából a Fausztusz-medált, amivel ki tudja szabadítani Dantét, a jegygyűrűjét pedig odaadja Grigorijnak, a domovojnak. Cserébe azt kéri tőle, hogy vigyázzon a Fausztusz-birtok lakóira.

Hedvig megérkezik a bécsi Theresia Intézetbe, ahol a szigorú nagynénje, Jozefina várja őt. Alig érkezik meg, máris bajba kerül, ám ezúttal nem a saját hibájából: Jakab Sebestyén, az intézet legnagyobb támogatójának fia ráfogja az Éjféli Rémmondó birtoklását, holott ő vitte be az intézetbe. Hedvig nem sokáig bírja a Theresiában. Kihasználja Sissi királyné temetésének napját, és amikor az intézet lakói a díszegyenruhájukban az utcára vonulnak, hogy leróják tiszteletüket a császárné előtt, Hedvig kiszakad a menetből, és visszarohan saját ruhájáért a Theresia raktárába. Ott azonban felfedezi, hogy a sárga ruháját éppen Sebestyén ölti magára. A „jelmezben” Párizsba készül, mielőtt az apja katonának küldené őt. Így hát Sebestyén és Hedvig összefognak: a fiú lányruhában, a lány fiúruhában vág neki élete kalandjának.

Hedvig Sebestyén tanácsára a Schneewittchen fogadóban köt ki, ahol a Rémmondó felmutatásával információt szerezhet arról, hol találja az Ördöghullámot, ugyanis azt tervezi, ott húzza majd meg magát.

Garami András parancsnokot nem hagyja nyugodni, hogy a nemrégiben talált áldozatokat éppen úgy ölték meg, mint annak idején Amáliát. Ha a gyanúja beigazolódik, akkor a nőt nem a saját fia, Barnabás ölte meg, hanem valaki vagy valami más. Ami azt jelentené, hogy András a bűnösnek hitt Barnabáson kívül más ártatlan gyerekeket is megölt, amikor 1877-ben, Amália halála után, bosszúból felgyújtotta az Ordasvermet. A parancsnok Dante véleményét kéri az üggyel kapcsolatban. A vérszívó elmondja, hogy úgy, ahogy Amáliát és az újabb áldozatokat megölték, csak egy nora gyilkol: kerek harapásnyomokat hagy, szétzúzza a mellkast és kitépi a szívet. A norák ritka lények. Még a több mint száz évet megélt Dante is csak eggyel találkozott. Azzal, amelyiket Gyöngyös Nándor vitt be a hivatalba 1876-ban. Nem sokkal azelőtt, hogy Amáliát megölték. A norát Eleonóraként jegyezték fel a bestiáriumba, és kapott billogot, ám miután Nándor a tébolydába került, a lény eltűnt.

András, hogy megtudja az igazat, ki akarja vallatni Gyöngyöst, csakhogy a férfi nemhiába került elmegyógyintézetbe. Hogy mégis beszédre bírja, Ottó barát segítségét kéri. A férfi valaha a bakonybéli szerzetesrend tagja volt, de ott már nem látják szívesen. Egyébként különös érdeklődést mutatott a gombák iránt. Ismer is egyet, ami a segítségükre lehet. A Baradla-barlangban gyűjtötte be, elfogyasztva pedig képes felidézni régen elfeledett emlékeket. András a gombával felfegyverkezve indul a tébolydába.

Fausztusz Lili is a régi emlékeit kergeti szökés közben. 1890-ben vándorcigányok utaztak át Piliscsabán, este a Varjúfészek közelében táboroztak. Lili kíváncsiságból kiszökött hozzájuk. Fausztusz gróf hamar a lánya nyomára bukkant. Mihály tenyeréből Rozmaring, a jós azt olvasta ki, hogy a jövőben tűz és árulás vár rá. Lili azt akarta, hogy az ő tenyeréből is jósoljon, ám amikor a nő megfogta a kezét, elkerekedett szemmel csak annyit mondott, hogy Bíborka vére. Mielőtt a kislány rákérdezett volna, ki az a Bíborka, az apja sietve hazakísérte őt. Akkor még Lili nem is sejtette, hogy Bíborka, bárki legyen is ő, az igazi anyja. A találkozás után mindenesetre a Fausztusz lány olyan álmokat kezd látni, amik megmutatják a jövőt. Többek között azt is megálmodta, amint valaki ellopja a Szent Adalbert bestiáriumát. Ezért amikor megszökteti Dantét, hogy a vérszívó segítsen neki megtalálni a valódi anyját, a könyvet is magukkal viszik.

Levente Imrét követve Bécsbe jut. El akarja tőle lopni az Ördöghullámra szóló jegyet, de a hadnagy lefüleli. Imre megsajnálja Leventét, hiszen a hadnagy is látta már szenvedni az egyik szülőjét, mégsem mond le a feladata teljesítéséről, miszerint feljut a hajóra, megöli a Duna angyalát és a többi lényt a hivatalba viszi.

Végül megegyeznek: Imre segít Leventének feljutni a hajóra, hogy megszerezze a Duna angyalának könnyeit, cserébe a Fausztusz fiú támogatja a hadnagy Lilivel kötendő frigyét, és amint kinevezik a T. H. igazgatójának, Kővágót parancsnokká lépteti elő.

Nem messze Leventééktől Hedvig belép a Schneewittchen fogadóba, ahol találkozik Félszeművel. A fiú új munkásokat keres az Ördöghullámra, így pont kapóra jön Hedvig. A lány megtudja, hogy az Ördöghullám kapitánya nem más, mint az évek óta eltűnt nagyanyja, Lőrinczi Sarolta, vagyis a hírhedt Sarlatán.